Odlukom Izbornog veća Filozofskog fakulteta Univerziteta u Beogradu, donetom na VI redovnoj sednici održanoj 23. juna 2022. godine, izabrani smo u Komisiju za pripremu izveštaja o kandidatima za izbor u zvanje VANREDNOG PROFESORA za užu naučnu oblast ARHEOLOGIJA sa punim radnim vremenom, na određeno vreme od 5 godina. Na konkurs objavljen 6. jula 2022. godine prijavljena je kandidatkinja prof. dr Jasna Vuković. Na osnovu uvida u podnetu dokumentaciju, zadovoljstvo nam je da Veću podnesemo sledeći

I Z V E Š T A J

Koleginica dr Jasna Vuković rođena je 1970. godine u Beogradu. Godine 2001. diplomirala je na Odeljenju za arheologiju Filozofskog fakulteta u Beogradu, gde je 2006. uspešno odbranila i magistarski rad. Godine 2011. na istom Odeljenju odbranila je doktorsku disertaciju pod naslovom „Neolitska grnčarija – tehnološki i socijalni aspekti“. Svoj radni angažman na Filozofskom fakultetu počela je u zvanju demonstratora na Katedri za metodologiju arheoloških istraživanja Odeljenja za arheologiju, gde je 2003. izabrana za asistenta-pripravnika, a za asistenta 2007. godine. Od 2011. do 2018. godine bila je u zvanju docenta, a 2018. izabrana je u zvanje vanrednog profesora na istom Odeljenju, gde održava nastavu na svim nivoima studija. Bila je mentor u izradi tri odbranjene doktorske disertacije i član komisija za odbranu još sedam teza, kao i 13 završnih radova na master studijama. Rezultati studentskih evaluacija rada prof. dr Vuković su u rasponu od 4,5 do 4,87, što govori o njenom odgovornom i posvećenom odnosu prema nastavi i drugim obavezama vezanim za studente. Uporedo sa nastavnim obavezama, prof. dr Vuković obavlja i dužnost koordinatora za studentsku praksu na Odeljenju za arheologiju, kao i člana Nastavne komisije Fakulteta od 2019. godine.

U svojem istraživačkom radu koleginica Vuković posebnu pažnju posvećuje pitanjima vezanim za kasni neolit Centralnog Balkana, što je tradicionalno polje od naročitog značaja u našoj arheološkoj zajednici, s obzirom na ulogu arheološkog materijala sa ove teritorije u rešavanju daleko širih pitanja kulturnih, društvenih, ekonomskih prilika u čitavoj Evropi ovog perioda. Međutim, potrebno je posebno istaći da radovi dr Vuković daleko prevazilaze preglede građe sa ovih prostora, već se aktivno uključuju u najživlje diskusije na međunarodnom planu, pokrećući teorijsko-metodološka pitanja i preispitivanja tradicionalnih tumačenja (npr. *Use of Space in a Late Neolithic/Early Eneolithic Building at the Site of Vinča-Belo Brdo in the Central Balkans*, koautorski rad sa K. Borojević et al., 2020; *Pottery Function in the Archaeology of the Continental Balkans: An Overview*, koautorski rad sa V. Bikić, 2022). Fokus njenog istraživanja je na tehnološkim aspektima izrade keramičkog posuđa, kao najbrojnije kategorije nalaza iz perioda kasnog neolita (*Late Neolithic Vinča pottery firing procedure: Reconstruction of Neolithic technology through experiment*, 2018;*Винчанске тробојне посуде са локалитета Павловац-Чукар: технологија израде и функција*, 2019) . U ovim radovima dr Vuković razmatra tehnologiju izrade u kontekstu širih ekonomskih i socijalnih uslova života praistorijskih zajednica, kroz temeljno promišljen istraživački postupak, koji uključuje upotrebu etnografskih i etnoarheoloških analogija, kao i koncepte razvijene u antropološkoj literaturi (*Keramika i nesedentarne zajednice: poreklo, tehnologija izrade i upotreba*, 2020). Prateći dalji život keramičkih proizvoda, ona istražuje njihovu funkciju i ulogu u različitim situacijama, od naseobinskih do funerarnih konteksta, kao i prakse njihovog odbacivanja po prestanku upotrebe (*Function, Use, and Discard vs. Typology: Neolithic Pottery Reexamined*, 2018; *Technology and Function: Performance Characteristics and Usage Aspects of the Neolithic Pottery of the Central Balkans,* 2019). Uzajamna povezanost tehnoloških znanja i društvenih i kulturnih kretanja posebno je obrađena u njenim radovima: *The Neolithic Transition Crisis: Technological Hybridization as a Consequence of Stress* (2021) i *Technological innovation and social change. Early vs. late Neolithic pottery production of the Central Balkans* (2020). Njeno temeljno poznavanje tehnoloških procesa izrade keramičkog posuđa, posvedočeno u njenim ranijim radovima, kroz novije članke dr Vuković bogato je nadograđeno razmatranjima o dinamičnoj vezi procesa produkcije, upotrebe i modifikacija na materijalnoj kulturi kao neposrednog odraza različitih društvenih i ekonomskih faktora, koji dovode do inovacija i promena u čitavoj zajednici.

Osim keramičkog posuđa, dr Vuković istražuje i keramičke figurine, kao poseban korpus nalaza od izuzetnog značaja za razumevanje neolitskih zajednica (*Dominacija žena? Zastupljenost polova u korpusu kasnoneolitskih antropomorfnih figurina*, 2021; *Рециклирање предмета од керамике: неолитске фигурине као алатке, пример с локалитета Павловац-Чукар*, 2021). U ovim radovima posebno dolazi do izražaja njena sklonost i sposobnost da proširi i suštinski dopuni brojna prethodna tumačenja ove vrste nalaza, koja su u velikoj meri počivala na zastarelim i nedovoljnim konceptualnim okvirima. Okrećući se od razmatranja zasnovanih pre svega na upečatljivom izgledu pojedinih izuzetnih figurina, dr Vuković pažnju posvećuje i manje ekspresivnim primercima, sa namerom da ustanovi namenu i funkciju ovih predmeta, kao i implikacije karaktera ovih predstava za naše razumevanje podele društvenih i rodnih uloga u zajednici. U periodu od poslednjeg izbora u zvanje vanrednog profesora, dr Vuković nastavila je i svoja istraživanja percepcije arheoloških tema u javnosti, sa posebnim naglaskom na pseudonaučnim tumačenjima i zloupotrebama (*Život je ljubav“: vinčansko pismo i izmišljanje baštine*, 2018), što je polje od izuzetnog značaja i još uvek nedovoljno aktivno u našoj sredini.

Uz publikovanje radova u vodećim domaćim i stranim časopisima (*Etnoarheološki problemi, Opuscila archeologica, Zbornik Narodnog muzeja*) i tematskim zbornicima sa međunarodnom reputacijom, svoje temeljno poznavanje aktuelnih tokova u studijama keramike na međunarodnom nivou, koleginica dr Jasna Vuković (u saradnji sa V. Bikić) iskazala je i u veoma uspešnom projektu organizacije dve međunarodne konferencije pod naslovom *Belgrade Conference on Archaeological Pottery – BECAP* (2021, 2022), iz kojih je proizašao i jedan zbornik radova, dok je drugi u pripremi. Konferencije i zbornici okupili su gotovo sve trenutno aktivne vodeće arheologe iz Evrope i Sjedinjenih američkih država čije su posebno polje ekspertize studije keramike. Uz BECAP zbornik, koleginica dr Vuković priredila je (u saradnji sa I. Miloglav) i izuzetno zapaženu zbirku članaka *Artisans Rule: Product Standardization and Craft Specialization in Prehistoric Society* (2018). Na ovaj način, dr Vuković dala je još jedan veoma dragocen doprinos afirmaciji naše arheologije na međunarodnoj naučnoj sceni.

Kvantitativni prikaz objavljenih radova koleginice dr Jasne Vuković u periodu od izbora u zvanje vanrednog profesora zadovoljava i daleko premašuje zahteve za ponovni izbor u ovo zvanje, s obzirom da je objavila 7 poglavlja u zbornicima međunarodnog značaja (M12), po dva rada u časopisima kategorija M23, M24 i M51, kao i 9 saopštenja na međunarodnim skupovima štampanih u izvodima (M34) i još dva sa nacionalnih skupova (M64). Ne samo u smislu kvantiteta, već i u smislu kvaliteta njenih objavljenih radova, dr Vuković je van svake sumnje plodan, kompetentan i međunarodno renomiran istraživač.

Uz veoma aktivan rad u oblasti publikovanja, dr Vuković je u proteklom periodu obavljala i važne zadatke kao urednica časopisa Odeljenja za arheologiju Filozofskog fakulteta *Arhaika* (2015 – 2021), čije je redovno izlaženje omogućeno njenim angažmanom.

Najzad, dr Jasna Vuković je vodeći autor i obavlja zadatke menadžera na projektu *STEM in Heritage Sciences (HERISTEM)* – Erasmus+ Strategic Partnership, koji se od 2019. godine usled pandemije odvija pod veoma otežanim okolnostima. Ovaj projekat obuhvata saradnju sa univerzitetima iz regiona (Ljubljana, Zagreb, Sarajevo), kao i sa Univerzitetom u Kembridžu, u cilju unapređenja nastave arheologije, sa posebnim akcentom na novim metodologijama i tehnologijama rada. Kroz program strateškog partnerstva u ovom projektu učestvuju i studenti našeg Odeljenja, čime je značajno proširena mogućnost njihovog uključivanja u najaktuelnije tokove u ovoj oblasti.


U zaključku, svi parametri rada prof. dr Jasne Vuković u periodu od njenog izbora u zvanje vanrednog profesora u potpunosti ispunjavaju kriterijume za njen ponovni izbor u isto zvanje. U pogledu njenog istraživačkog rada, nastavnih aktivnosti i drugih zaduženja, dr Vuković ispoljava visok stepen profesionalne odgovornosti. Njeno prisustvo na međunarodnoj arheološkoj sceni je veoma značajno i doprinosi ukupnom renomeu naše arheološke zajednice. Iz svih ovih razloga predlažemo Izbornom veću Filozofskog fakulteta da potvrdi ponovni izbor dr Jasne Vuković u zvanje vanrednog profesora.

U Beogradu, 9. septembar 2022.

Prof. dr Staša Babić

Prof. dr Marko Porčić

Prof. dr Ina Miloglav



Filozofski fakultet, Univerzitet u Zagrebu